Hackney Central er det området som tidligere var kjent som Hackney Village, «landsbyen Hackney». Dette var et sted som blomstret i tudortiden da de fremste medlemmene av hoffet hadde sine hus i nabolaget, og kong Henrik VIII hadde et palass (lokalisert i nærheten av den moderne rundkjøringen til Lea Bridge Road). Hackney Central forble et populært utfluktssted fram til slutten av georgiansk tid da denne forstaden i London begynte å bli fullstendig utbygd. Jernbane, trikker og fabrikker førte til at Hackneys rurale, landlige atmosfære opphørte i løpet av viktoriansk tid, og dens velstand snudde.